# Utfyllende regler til NMBUs Forskrift for graden *philosophiae doctor* (ph.d.) ved Veterinærhøgskolen (VET)

**Hjemmel:** Fastsatt av dekan 16.01.2024 med hjemmel i *Forskrift for graden philosophiae doctor (ph.d.) ved Norges miljø- og biovitenskapelige universitet* § 3 fjerde ledd.

Reglene gjelder for ph.d.-programmet Veterinærvitenskap. Paragrafnummereringen viser til NMBUs ph.d.-forskrift.

§ 3 Ansvar for ph.d.-utdanningen

(2) Fakultetet

Ph.d.-programråd for Veterinærvitenskap og utvalg for diplomatutdanning (Ph.d.-programråd VET) har ansvar for:

* Opptak til ph.d.-programmet etter søknad jf. § 5-4 andre ledd
* Godkjenning av ph.d.-avtale, utdanningsplan inkludert eventuelt spesialpensum og datahåndteringsplan, samt eventuelle endringer av disse
* Forlengelse av avtaleperioden
* Oppnevning og endring av veiledere

Leder av Ph.d.-programråd VET har ansvar for:

* Oppnevning av bedømmelseskomite inkl. eventuelt settemedlem
* Godkjenning av enstemmig innstilling om «godkjennes for disputas» eller «mindre omarbeiding» fra bedømmelseskomite jf. § 15-1

Kandidatens instituttleder på VET:

* Inngår eventuell avtale om frivillig avslutning jf. § 6-3 første ledd
* Har ansvar for å skaffe ny veileder ved langvarig fravær jf. § 7-4 første ledd
* Avgjør søknad om å få avhandling bedømt og kan ved behov anbefale en avhandling til bedømming jf. §§ 12-1 og 12-2
* Leder normalt disputasen

Ph.d.-rådgiverne har ansvar for:

* Opptak til ph.d.-programmet for kandidater ansatt i stipendiatstilling ved Veterinærhøgskolen etter vedtak om ansettelse i ansettelsesutvalget og inngått arbeidsavtale.
* Forlengelser av avtaleperioden når kandidaten har krav på dette
* Mindre endringer i datahåndteringsplan og utdanningsplan, herunder også spesialpensum som tidligere er godkjent av Ph.d.-programråd VET
* Fullført opplæringsdel iht. godkjent utdanningsplan eller evt. med mindre endringer
* Mindre endringer i veiledergruppen
* Retting av formelle feil i den godkjente versjonen av avhandlingen

Dekan avgjør endelig godkjenning av doktorgradsprøven jf. § 17-3, hvorvidt en avhandling er verdig å forsvares for ph.d.-graden ved delt eller enstemmig negativ innstilling fra bedømmelseskomite og fakultetets standpunkt ved tvist jf. § 7-4 eller klage jf. § 23.

(3) Programråd

Ph.d.-programråd for Veterinærvitenskap og utvalg for diplomatutdanning er programrådet som ivaretar den faglige ledelsen av og helheten i ph.d.-programmet Veterinærvitenskap.

§ 5 Opptak

§ 5-1 Generelle bestemmelser

(3) Residensplikt

Kandidater med ekstern arbeidsgiver eller arbeidsplass utenfor NMBU campus[[1]](#footnote-1) må ha et opphold i relevant fagmiljø ved Veterinærhøgskolen på til sammen minst 12 måneder i løpet av ph.d.-utdanningen. Oppholdet kan deles opp i inntil 3 perioder. Etter anbefaling fra instituttleder kan det gis dispensasjon fra bestemmelsen.

§ 5-2 Opptakskrav – krav til utdanning og engelskkunnskaper

(2) Opptakskrav

Krav om sterk faglig bakgrunn forstås som følger:

* For søkere med *cand.med.vet.*-utdanning fra Veterinærhøgskolen:
	+ Gjennomsnittskarakter skal være C eller bedre.
* Søkere med annen høyere utdanning:
	+ Gjennomsnittskarakter på emner som inngår i mastergrad skal være B eller bedre, eller tilsvarende karakterer fra utdanning med andre karaktersystemer/-skalaer.
	+ Karakter på masteroppgaven skal være B eller bedre, eller tilsvarende karakterer fra utdanning med andre karaktersystemer/-skalaer. Kandidater som ikke har egen masteroppgave skal være på tilsvarende nivå.
	+ Utdanning fra utlandet må tilfredsstille NOKUTs kriterier.

Søker er ansvarlig for å dokumentere sterk faglig bakgrunn. Det kan gis dispensasjon fra kravene ovenfor dersom søker dokumenterer sterk faglig bakgrunn på annen måte. Slik dokumentasjon bør inkludere en støttende redegjørelse fra relevant fagmiljø ved NMBU. Hvorvidt dispensasjon innvilges i det enkelte tilfellet avgjøres av opptaksmyndighet.

§ 6 Ph.d.-avtale, utdanningsplan, datahåndteringsplan, avtaleperiode, og avslutning før avtalt tid

§ 6-3 Avslutning før avtalt tid, heving av ph.d.-avtalen

(1) Frivillig avslutning

For ph.d.-kandidater som er ansatt i stipendiatstilling ved fakultetet vil oppsigelse av stipendiatstillingen før opplæringsdelen er gjennomført også være å anse som frivillig avslutning av ph.d.-utdanningen med mindre annet er avtalt med instituttleder.

§ 7 Veiledning

§ 7-2 Oppnevning av veiledere

Veiledergruppen består av hovedveileder og normalt 1-2 medveiledere.

§ 8 Opplæringsdelen

§ 8-2 Opplæringsdelens omfang og innhold

(1) Opplæringsdelen skal være 30 studiepoeng (ECTS). Kandidaten kan i samråd med hovedveileder velge å inkludere flere studiepoeng.

(2) Opplæring som gir generell kompetanse skal maksimum bestå av 5 studiepoeng.

(3) Følgende obligatoriske kurs skal inngå i opplæringsdelen:

* Emne i forskningsetikk og vitenskapsteori (5 studiepoeng)
* VET420 –Skriving av ph.d.-avhandling (2 studiepoeng)
* VET421 – Midtveisevaluering (3 studiepoeng)

(4) I tillegg til det som framkommer i ph.d.-forskriften kan følgende inngå i opplæringsdelen:

* Forskningsopphold ved utenlandsk institusjon: 1,5 studiepoeng pr to uker.
Oppholdet skal ha minst to ukers varighet. Maksimalt 3 studiepoeng.
* En presentasjon (muntlige innlegg eller poster) på nasjonal eller internasjonal konferanse gir 1 studiepoeng. Kandidaten må være hovedforfatter. Til sammen kan det gis maksimalt 4 studiepoeng. [[2]](#footnote-2) Presentasjonene skal være ulike.

§ 9 Kvalitetssikringstiltak

§ 9-1 Tiltak for å avdekke og følge opp mangler, framdriftsrapportering

Den årlige framdriftsrapporten skal leveres innen 1. oktober hvert år.

§ 10 Avhandlingen

§ 10-1 Krav til den vitenskapelige avhandlingen

(3) Avhandlingens form

Doktoravhandlingen skal vanligvis bestå av tre vitenskapelige artikler.

Artiklene bør være publisert eller akseptert for publisering i vitenskapelige tidsskrifter før avhandlingen leveres inn for bedømmelse. Artikler som foreligger som manuskript skal som et minimum være på nivå med førstegangsinnsending av manuskript til et tidsskrift.

Veterinærhøgskolen har egen veileder for utforming av innledningskapitlet (kappen) til ph.d.-avhandlingen.

(5) Forfatterskap

Dersom doktoravhandlingen består av tre eller færre artikler må ph.d.-kandidaten være hoved- eller førsteforfatter på minst to av artiklene.

§ 17 Doktorgradsprøven – prøveforelesning og disputas

§ 17-1 Prøveforelesning

Prøveforelesningen skal holdes i sammenheng med disputasen.

1. Forskningsinstitutt som holder til på campus, som Veterinærinstituttet, anses i denne sammenheng som en del av NMBU Campus. [↑](#footnote-ref-1)
2. For kandidater som har fått opptak før 01.04.2018 gjelder gammel regel. [↑](#footnote-ref-2)